Á unglingárum las ég ástarsögur sem dugðu fyrir lífstíð 13. janúar , 2020 Auður Ingibjörg Ottesen býr á Selfossi og er ritstjóri tímaritsins Sumarhúsið og garðurinn . Höfundur bókarinnar 12 glæsilegir garðar og höfundur og ritstjóri í bókaflokknum Við ræktum sem fjallar um gróður og garðyrkju . Auður er smiður og garðyrkjufræðingur að mennt og hefur kennt á vinsælum garðyrkjutengdum námskeiðum síðan 2009 . Hún er formaður Suðurlandsdeildar Félags kvenna í atvinnulífinu og meðstjórnandi í Vistræktarfélagi Íslands . Hvaða bók ertu að lesa núna ? Bókina Um tímann og vatnið lagði ég frá mér rétt fyrir jól með söknuði . Andri Snær Magnason er svo góður . Bókin algerlega hnökralaus og snilld hvernig hann kemur boðskapnum til skila með sögu fjögurra kynslóða . Ég er spennt að lesa meira eftir Soffíu Bjarnadóttur , var að klára bókina hennar Hunangsveiði . Verðandi bók Michella Obama er ég að lesa núna . Fantafín , hispurslaus og einlæg . Hlakka til að leggjast á koddann í kvöld og halda áfram með hana . KaupThinking eftir Þórð Snæ Júlíusson hefur verið á náttborðinu í 2 ár og ég les hana í áföngum , áhugaverður lestur og það er líka nýútkomin bók Hauks Arnþórssonar , Um Alþingi . Sú bók er leiðinleg aflestrar en upplýsandi þannig að hún verður líka lesin með hléum . Hvers konar bækur höfða til þín ? Sagnfræði og þjóðfræði heilla mig . Ég vil skilja gang mála og hef undanfarin ár lesið allt sem gefið hefur verið út á íslensku um sögu og átök í Arabalöndunum . Ég lagði á mig að lesa Rannsóknarskýrsluna sem kom út eftir bankahrunið , ekki skemmtilestur en fræðandi . Ég les vel skrifaðar ævisögur til að skilja tíðarandann og sagnfræðitengd ævintýri með boðskap . Sakamálasögur sem eru með áhugaverðu plotti höfða til mín og frásagnir af lífinu heilla mig líka . Fagbækur tek ég aldrei með mér upp í rúm , þær les ég sitjandi . Nær allar garðyrkjubækur sem ég les eru á Skandinavískum málum og veita mér innblástur . Ertu alin upp við bóklestur ? Ég las fyrir son minn en minnist þess ekki að það hafi verið lesið fyrir okkur systkinin . Aftur á móti sagði faðir minn okkur hestasögur sem hann bjó til . Söguþráðurinn var alltaf sá sami , öll áttum við okkar hest með nafni , minn var Sokki . Sögurnar gengu út á það að við þurftum að bjarga hrossastóðinu í hús því það var að koma svo mikil þoka uppá Hellisheiði . Við og svo seinna barnabörnin tókum þátt í að spinna söguna og fyrir vikið var sagan aldrei nákvæmlega eins . Til eru upptökur af hestasögunum sem ég pikkaði upp og þykir mér mikið til þeirra koma . Ég var seinlæs og hafði lesið Dimmalimm , um Láka og Grimmsævintýri er ég var 10 ára . Á unglingárunum sótti ég bækur á bókasafnið í Hveragerði og las ástarsögur sem dugðu fyrir lífstíð . Foreldrar mínir voru í áskrift á bókum frá Almenna bókafélaginu og á æskuheimili mínu voru bækur á stássstað . Getur þú lýst lestrarvenjum þínum ? Flestar bækur les ég útafliggjandi , les fyrir svefn . Er með fjöldan allan af bókum á náttborðinu , sumar þeirra les ég í einum rykk og aðrar tek ég í áföngum . Á aðventunni á ég gæðastundir með jólabókunum umvafin ullarteppum í rökkrinu . Einhverjir uppáhaldshöfundar sem þú vilt segja frá ? Uppáhaldshöfundur minn náði að skrifa Njálu án þess að geta nafns . Ég kolféll fyrir henni eftir að Guðmundur Daníelsson rithöfundur leiklas hana þegar ég var 16 ára . Uppáhalds erlendi höfundurinn minn er Siegfrid Lenz . Hef ekki tölu á því hve oft ég hef lesið í bókinni Þorpið yndislega sem er sprengskemmtileg í fáránleika sínum . Sá höfundur sem hefur haft mest áhrif á mig er Svava Jakobsdóttir fyrir smásögur sínar um stöðu konunnar í samfélaginu . Ritsystur hennar Ásta Sigurðardóttir og Steinunn Sigurðardóttir skrifa einnig snilldarlega um stöðu kvenna í karlægum heimi . Fyrir nokkrum árum keypti ég allar eldri bækur Laxness í bókabúðinni á Flateyri eftir vikt á 7000 krónur . Veturinn 2016 var tileinkaður Laxness . Hann er náttúrlega séní . Hann endurspeglaði tíðarandann líkt og verk Andra Snæs Magnasonar gera í dag . Ef ég væri spurð hvort ég elskaði einhverja bók þá væri svarið Momo eftir Mikael Ende . Hún var leiklesin fyrir mig og son minn af kærum vin fyrir 30 árum . Ég les Momo iðulega og glíma hans við tímaþjófana speglar svo vel hraða nútímans og ranglegt mati okkar á því sem skiptir máli . Svo er Finninn Arto Paasilinna snilldarrithöfundur sem fléttar sagnfræði og sálarangist inn í verk sín . Dýrlegt fjöldamorð og Ár hérans les ég ítrekað . Að lokum Auður , hefur bók rænt þig svefni ? Margar bækur hafa rænt mig svefni og þá aðallega þegar textinn er hnökralaus , efnið grípandi og fléttur í sakamálasögum sem koma mér á óvart . Ekki síður vaki ég þegar ég fæ svar við veraldlegum og heimspekilegum spurningum mínum . En ég steinsofna fljótt við lestur bóka þar sem tikkað er í öll boxinn til að halda þræðinum uppi . Við lestur slíkra bóka fer ég ósjálfrátt að stytta þær í huganum og sem endar með því að ég legg þær frá mér .